หุ้นดาวโจนส์ปิดลบ 9.52 จุด
ดัชนีดาวโจนส์ตลาดหุ้นนิวยอร์กปิดลบ9.52 จุด ที่ 13,973.39 จุด หลังจีดีพียูโรโซน,ญี่ปุ่นหดตัว
15 ก.พ. 2556

ดัชนีดาวโจนส์ตลาดหุ้นนิวยอร์กปิดลบ9.52 จุด ที่ 13,973.39 จุด หลังจีดีพียูโรโซน,ญี่ปุ่นหดตัว 
ดัชนีเฉลี่ยอุตสาหกรรมดาวโจนส์ปรับตัวลง 9.52 จุด หรือ 0.07% ปิดที่ 13,973.39 จุด ดัชนี S&amp;P 500 เพิ่มขึ้น 1.05 จุด หรือ 0.07% ปิดที่ 1,521.38 จุด และดัชนี Nasdaq เพิ่มขึ้น 1.78 จุด หรือ 0.06% ปิดที่ 3,198.66 จุด
ตลาดหุ้นนิวยอร์กได้รับแรงกดดันหลังจากสำนักงานสถิติแห่งสหภาพยุโรป หรือยูโรสแตท รายงานว่า จีดีพีของกลุ่มยูโรโซนหดตัวลง 0.6% ในไตรมาส 4 ปี 2555 เมื่อเทียบเป็นรายไตรมาส และเมื่อเทียบเป็นรายปี จีดีพียูโรโซนหดตัว 0.9% เนื่องจากการหดตัวของเศรษฐกิจในประเทศยักษ์ใหญ่อย่างเยอรมนี ฝรั่งเศส และอิตาลี
ขณะที่รัฐบาลญี่ปุ่นรายงานว่าจีดีพีในไตรมาส 4/2555 ของญี่ปุ่นหดตัวลง 0.4% ซึ่งเป็นการหดตัวติดต่อกัน 3 ไตรมาส และสวนทางกับที่นักวิเคราะห์คาดว่าจะขยายตัว 0.6% เนื่องจากยอดส่งออกและการลงทุนภาคธุรกิจชะลอตัวลง
อย่างไรก็ตาม ตลาดได้รับแรงหนุนในระหว่างวันหลังจากกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ที่สิ้นสุดวันที่ 9 ก.พ. ร่วงลง 27,000 ราย แตะระดับ 341,000 ราย ซึ่งลดลงมากกว่าที่นักวิเคราะห์ส่วนใหญ่คาดว่าจะอยู่ที่ 360,000 ราย สะท้อนให้เห็นว่าตลาดแรงงานของสหรัฐยังคงฟื้นตัว